钦定古今图书集成/明伦汇编/官常典/第560卷 > 张孝忠
## 钦定古今图书集成/明伦汇编/官常典/第560卷 > 张孝忠

按《唐书》本传：“孝忠，字孝忠，本奚种。世为乙失活酋长。
父谧，开元中提众纳款，授鸿胪卿。孝忠始名阿劳，以
勇闻燕、赵间，共推张阿劳王没诺千，二人齐名。没诺
千，王武俊也。孝忠魁伟，长六尺，性宽𥙿，事亲孝。天宝
末，以善射供奉仗内。安禄山奏为偏将，破九姓突厥，
以功擢漳源府折冲。禄山。史思明陷河洛，常为贼前”
锋。朝义败，乃自归。授左领军将军，以兵属李宝臣，累
加左金吾卫将军，赐今名。宝臣以其沉毅谨详，遂为
姻家。易州诸屯委以统制，十馀年，威惠流闻。田承嗣
寇冀州，宝臣付兵四千，使出上谷，屯贝丘。承嗣见其
军整严，叹曰：“阿劳在焉，冀未可图也。”即焚营去。宝臣
与朱滔战瓦桥，奏孝忠为易州刺史，分精骑七千当
幽州。擢太子宾客，封符阳郡王。宝臣晚节稍忌刻，杀
大将李献诚等而召孝忠，孝忠不往，复使其弟孝节
召之。孝忠复命曰：“诸将无状，连颈受戮。吾惧祸，不敢
往，亦不敢叛，犹公不觐天子也。”孝节泣曰：“即归，且僇
死。”孝忠曰：“偕往则并命，吾留无患也。”果不敢杀。然宝
臣素善孝忠，及病不能语，以手指北而死。子惟岳擅
立，诏朱滔以幽州兵讨之。滔忌孝忠善战，虑师出为
己患，使判官蔡雄往说曰：“惟岳孺子，弄兵拒命，吾奉
诏伐罪，公乃宿将，安用助逆而不自求福也！今昭义、
河东军已破田悦，而淮西军下襄阳，梁崇义尸出井中，斩汉江上者五千人；河南军计日北首，赵、魏灭亡
可见。公诚去逆蹈顺，倡先归国，可以建不世功。”孝忠
然之，遣将程华报滔连和，遣易州录事参军事董稹
入朝。德宗嘉之，擢孝忠检校工部尚书、成德军节度
使，令与滔并力。孝忠子弟在恒州者皆死。孝忠重德
滔，为子茂和聘其女，缔约益坚。败惟岳于束鹿。滔欲
乘胜袭𢘆州，孝忠乃引军西北壁义丰，滔疑之。孝忠
将佐谏曰：“尚书推赤心于朱司徒，可谓至矣。今逆贼
已溃，元功不终，后且悔之。”孝忠曰：“本求破贼，贼已破
矣，而恒州多宿将，迫之则死斗，缓之则改图。且滔言
大而识浅，可以虑始，难与守成。故吾坚壁于此，以待
贼之灭耳。”滔亦止屯束鹿。月馀，王武俊果斩惟岳以
献。已而定州刺史杨政义以州降孝忠，遂有易定。时
三分成德地，诏定州置军，名义武，以孝忠为节度、易
定沧等州观察使。后滔与武俊叛，复遣蔡雄说之，答
曰：“吾既为唐臣，而天性朴强，业已效忠，不复助恶矣。
吾与武俊少相狎，然其心喜反复，不可信，幸谢司徒
志鄙言。”滔复啖以金帛，皆不受。易定介二镇间，乃浚
沟垒，修器械，感厉将士，乘城固守。滔悉兵攻之。帝诏
李晟、窦文场率师援孝忠，滔解去，遂全其军。孝忠因
与晟结婚。天子出奉天，孝忠遣将杨荣国以锐卒六
百佐晟赴难，收京师。兴元初，诏同中书门下平章事。
贞元二年，河北蝗，民饿死如积，孝忠与其下同麤淡，
日膳裁豆。而已。人服其俭，推为贤将。明年，检校司
空。诏其子茂宗尚义章公主。孝忠遣妻入朝，执亲迎
礼，赏赉甚厚。五年，为将佐所惑，以兵袭蔚州，入之。奉
诏还镇。有司劾擅兴，削司空。六年，还其官。卒，年六十
二。追封上谷郡王，赠太师，谥曰贞武。子茂昭、茂宗、茂
和。